Komisjoni määrus (EMÜ) nr 1686/72,

2. august 1972,

teatavatest seemnesektoris abi andmise üksikasjalikest eeskirjadest

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 26. oktoobri 1971. aasta määrust (EMÜ) nr 2358/71 seemneturu ühise korralduse kohta, [1] eriti selle artikli 3 lõiget 5 ja artiklit 9,

ning arvestades, et:

nõukogu 2. augusti 1972. aasta määruses (EMÜ) nr 1674/72 [2] on sätestatud seemnesektoris abi andmise ja rahastamise üldeeskirjad; komisjon peab sätestama asjakohased üksikasjalikud eeskirjad;

abisüsteemi nõuetekohase toimimise tagamiseks tuleks seemnekasvatust käsitlevad lepingud ja deklaratsioonid registreerida piisavalt vara, et nõutavat järelevalvet oleks võimalik teostada;

seemnetootmisettevõte või sordiaretaja võib nõuda tähtaja määramist, et seemnekasvataja tarnitud seemneid töödelda, pakkida ja lasta sertifitseerida; seetõttu saab seemnekasvatajale abi anda alles mitu kuud pärast saagi koristamist, kuid tähtaeg tuleks siiski kindlaks määrata;

seemnekasvatajate poolt esitatud abitaotlused peavad sisaldama vähemalt järelevalve teostamiseks vajalikku teavet;

tuleks sätestada vajalikud meetmed juhtudeks, kus ühe liikmesriigi seemnetootmisettevõte või sordiaretaja kasvatab seemneid mõnes teises liikmesriigis;

käesoleva määrusega ettenähtud meetmed on kooskõlas seemneturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EMÜ) nr 2358/71 artiklit 3 kohaldatakse kooskõlas järgmiste üksikasjalike eeskirjadega.

Artikkel 2

Liikmesriigid võivad igal aastal määrata määruse (EMÜ) nr 1674/72 artiklis 5 ettenähtud seemnekasvatust käsitlevate lepingute ja deklaratsioonide registreerimise tähtajad.

Artikkel 3

1. Abi antakse seemnekasvatajale taotluse alusel, mis tuleb esitada pärast saagikoristust ja enne kõnealuse liikmesriigi poolt iga liigi ja sordirühma jaoks kindlaksmääratud kuupäeva.

2. Liikmesriik maksab abisumma seemnekasvatajale kahe kuu jooksul pärast taotluse esitamist ja hiljemalt saagikoristusaastale järgneva aasta 30. juuniks.

Artikkel 4

Abitaotlus peab sisaldama vähemalt järgmisi andmeid:

- taotleja nimi ja aadress,

- toodetud sertifitseeritud seemne kogused tsentnerites ühe kümnendikkoha täpsusega,

- seemnekasvatust käsitleva lepingu või deklaratsiooni registreerimisnumber.

Taotlusele lisatakse tõendav dokument, mis näitab, et osutatud seemnekogused on ametlikult sertifitseeritud.

Artikkel 5

Seemnetootmisettevõte või sordiaretaja, kes kasvatab seemneid või laseb seemneid kasvatada teises liikmesriigis kui see, kus ta on heakskiidetud või registreeritud, peab nõudmise korral edastama kõnealusele teisele liikmesriigile abi saamise õiguse kontrollimiseks vajaliku teabe.

Artikkel 6

Iga liikmesriik teatab komisjonile sätetest ja meetmetest, mis on võetud vastu määruse (EMÜ) nr 2358/71 artiklis 3 kehtestatud abisüsteemi kohaldamiseks.

Artikkel 7

Käesolev määrus jõustub päev pärast selle avaldamist Euroopa Ühenduste Teatajas.

Käesolevat määrust kohaldatakse alates 1. juulist 1972.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 2. august 1972

Komisjoni nimel

president

S. L. Mansholt

[1] EÜT L 246, 5.11.1971, lk 1.

[2] EÜT L 177, 4.8.1972, lk 1.

--------------------------------------------------